钦定古今图书集成/明伦汇编/交谊典/第022卷 > 《礼记》 > 《少仪》
## 钦定古今图书集成/明伦汇编/交谊典/第022卷 > 《礼记》 > 《少仪》

闻始见君子者，辞曰：“某固愿闻名于将命者。”不得阶
主适者，曰：“某固愿见。”罕见，曰“闻名”，亟见曰“朝夕”，瞽，曰
“闻名。”

〈陈注〉记者谦。言我尝闻之于人云：“初见有德有位之君子者，其辞云：‘某固愿通闻己名于将命之人’。”固如“固辞”之固，不曰愿而曰固愿，虑主人不即见己，而假此荐请之辞也。将命者，通客主言语出入之人也。阶者，升进之喻。主，主人也。言宾请见之辞，不得径指主人也。适者，宾主敌体之人也。“则曰某固愿见于将命者”，罕见，谓久不相见也。亦曰“愿闻名于将命者”，盖疑疏阔之久，未必主人肯见也。亟见，数见也。于君子，则曰“某愿朝夕闻名于将命者”，于敌者，则曰“某愿朝夕见于将命者。”若瞽者来见，无问贵贱，惟曰“某愿闻名于将命者。”以无目，故不言愿见也。

适有丧者曰“比。”童子曰“听事。”

〈陈注〉适，往也。其辞云“某愿比于将命”者，丧不主相见，来欲比方于执事之人也。童子未成人，其辞则云“某愿听事于将命”者，谓来听主人以事见使令也。

适公卿之丧，则曰“听役于司徒。”

〈陈注〉孟献子之丧，司徒旅归四布，则公卿之丧，司徒掌其事也，故云“某愿听役于司徒

又

始入而辞，曰“辞矣。”

〈陈注〉宾始入门，主人当辞让，令宾先入，故摈者告主人曰“辞矣”，谓当致辞以让宾也。至阶亦然。此不言者，礼可知也。

即席曰：“可矣。”

〈陈注〉及宾主升堂，各就席。摈者恐宾主再辞，故告之曰“可矣。”言可即席，不须再辞也。

排阖脱屦于户内者，一人而已矣。有尊长在则否。

〈陈注〉阖，门扇也。推排门扇而脱屦于户内者，一人而已。言止许最长者一人如此，馀人不可也。若先有尊长在堂或在室，则后入之人皆不得脱屦于户内，故云“有尊长在则否”也。

问品味，曰：“子亟食于某乎。”问道艺，曰：“子习于某乎？子
善于某乎？”

〈陈注〉方氏曰：“人之情，品味有偏嗜，道艺有异尚。问品味不可斥之以好恶而昭其癖，故曰‘子亟食于某乎’。问道艺不可斥之以能否而暴其短，故曰‘子习于某乎，子善于某乎’？”

“不疑在躬，不度民械”，“不愿于大家，不訾重器。”

〈陈注〉一言一行，皆其在躬者也。口无择言，身无择行，是不疑在躬也。器械之备，所以防患，不可度其利钝，恐人以非心议己。大家之富，爵位所致，不可愿望于己，以其有僭窃之萌，訾鄙毁之也。重器之传，宝之久矣，乃从而毁之，岂不起人之怒乎？

氾埽曰“埽。”埽席前曰“拼。”〈粪〉拼席不以鬣，执箕膺擖。

〈陈注〉氾埽，席埽也。拼，除秽也。鬣，帚也，席上不可用帚。膺，胸也。擖，箕舌也。执箕而拼，则以箕舌向己胸前，不可持向尊者也。

《易经》。